Uncategorized – Yolandi Serfontein
Die Nuutste Dit en Dat
Ek is net daardie persoon wat nie altyd verstaan waaroor mense so ‘n bohaai kan opskop oor soos byvoorbeeld die beste sokker span in die Engelse premier liga, of wat ook al dit genoem word nie. Of is dit die La Liga? Wat ook al hulle dit noem. Is Manchester United die beste span of is dit Liverpool? Help my verstaan asseblief.
Ek is nie ‘n groot aanhanger van Beyonce of Adele nie. Ek sal byvoorbeeld nou nie ten duurste betaal vir konsertkaartjies sou hulle beide by Kaapstad stadion optree nie. Alhoewel hulle beide goeie kunstenaars is en hul musiek vir my baie sin maak, sal ek nie eintlik die aand voor hul CD-vrystellings buitekant Musica slaap nie.
Ek volg nie die nuutste mode neigings nie. Jy sal my amper nooit dood kry in ‘n kitten heel of enige ander hoë hak skoen wat Woolworths in hul vertoonvenster ten duurste adverteer nie. Julle sal in elkgeval julself doodlag as julle moet sien hoe loop ek in hoë hak skoene, dit is nou te sê as ek daarin kan loop. Ek sal nie oor my voete val om daardie Gucci handsak te koop wat jy met jou hele salaris betaal nie. Ek lees ook nie tydskrifte om te verstaan watter diëet die beste vir jou gewig en lengte werk nie, as daar nou ooit so iets bestaan.
En as iemand my ooit vra of ek al die episodes van Game of Thrones gekyk het sal my antwoord hulle tot in hul diepste siel skok want ek het en sal ook nooit die reeks volg nie. Ek weet mense sal sê dat ek uitgemis het op diè beste reeks wat op Moeder aarde gemaak is, maar ek gee regtig nie om nie want ek verkies om Netflix reekse te volg, flieks te kyk en ‘n 600-bladsy boek te lees wat ‘n bietjie meer realisties lyk as ‘n populêre reeks.
Ek is ‘n aanhanger van Afrikaanse en Suid-Afrikaanse musiek, maar ek is nie eintlik Steve Hofmeyr se grootste aanhanger nie. Die man maak goeie musiek, maar dit is waar dit sal eindig vir my as mens. En vir my is dit nie die einde van die wêreld as ek ‘n aanhanger is van hom nie. Daar is net so baie goeie Afrikaanse kunstenaars in Suid-Afrika, soos Jo Black byvoorbeeld.
Jy sien, ek het my eie smake. Ek hou van die dinge waarvan ek hou soos om boeke te koop en baie te lees, of ek is eerder ‘n persoon wat eerder rugby sal kyk as om ‘n romantiese komedie of Game of Thrones sal kyk. Of ek is net iemand wat die reëls van krieket beter verstaan as om te probeer verstaan hoekom die nuutste Revlon maskara so effektief is op vroue se wimpers.
Ek volg nie die nuutste neigings, of reekse, of modes, of die nuutste eetplanne wat al daardie “onnodige” vet van jou lyf sal afskud nie. Ek is wie ek is. Die persoon wat my eie flippen neigings volg van net uniek en vreemd wees aan die wêreld. Ek volg nie die nuutste sosiale media inskrywings van hierdie sogenaamde Afrikaanse sangers nie. Ek weet helfde van die tyd nie wat aangaan in die Engelse premier liga nie en ek verkies om eerder in ‘n broek, ‘n mooi toppie en tekkies in die strate van Kaapstad rond te loop as om met hierdie sogenaamde kitten hakke te loop wat veronderstel is om vorm aan jou bene te gee? Wie de hel weet?
Ek hou van myself soos ek is. Dit is presies wie ek is. Ek het nie nodig om die nuutste neigings te volg om gelukkig te wees nie. Want as ek moes, sou ek ‘n vreemdeling vir myself gewees het.